O‘ZBEKISTON RESPUBLIKASIDA TAShQI SAVDO FAOLIYATINI YaNADA ERKINLAShTIRISh ChORA-TADBIRLARI TO‘G‘RISIDA

Tashqi savdo faoliyatini yanada erkinlashtirish, eksport-import operatsiyalari amalga oshirilishi ustidan ma’muriy nazorat usullarini qisqartirish hamda tashqi savdoni tartibga solish mexanizmini takomillashtirish maqsadida:
 1. 2003-yilning 1-oktabridan import kontraktlarini O‘zbekiston Respublikasi Tashqi iqtisodiy aloqalar, investitsiyalar va savdo vazirligida oldindan ro‘yxatga olish bekor qilinsin.
 2. 2003-yilning 1-oktabridan boshlab O‘zbekiston Respublikasi hududida import kontraktlarining bojxona monitoringi tizimi joriy etilsin. Bunday tizim import qilinadigan tovarlarni bojxona orqali baholashni, shuningdek vakolatli organlarning axborot ayirboshlash borasidagi hamkorligini ko‘zda tutadi.
 O‘zbekiston Respublikasi Davlat bojxona qo‘mitasi import kontraktlarining bojxona monitoringini o‘tkazishni ta’minlaydigan vakolatli organ etib belgilansin.
 3. O‘zbekiston Respublikasi Prezidentining “Import operatsiyalarini tartibga solishga doir qo‘shimcha chora-tadbirlar to‘g‘risida” 1998-yil 18-fevraldagi PF-1930-son Farmonining 3 va 4-bandlari o‘z kuchini yo‘qotgan deb hisoblansin.
 4. O‘zbekiston Respublikasi Vazirlar Mahkamasi bir hafta muddatda mazkur Farmonning ijrosi yuzasidan tegishli qaror qabul qilsin.
 5. Ushbu Farmonning ijrosini nazorat qilish O‘zbekiston Respublikasi Bosh vaziri O‘. T. Sultonov zimmasiga yuklatilsin.